Venäjän presidentin mukaan iskut Syyriaan rikkovat kansainvälistä lakia.

Venäjän presidentti Vladimir Putin ilmoittaa Venäjän kutsuvan YK:n turvallisuusneuvoston hätäkokoukseen Syyrian ilmaiskujen vuoksi.

Putin kutsuu Britannian, Ranskan ja Yhdysvaltojen iskuja lausunnossaan ”hyökkäystoimeksi” itsenäistä valtiota vastaan. Putinin mukaan iskut rikkovat kansainvälistä lakia ja YK:n peruskirjaa.

Vladimir Putinin mukaan iskujen perusteena käytettyä kemiallista hyökkäystä Doumaan ei oikeasti tapahtunut.

– Venäläiset sotilasasiantuntijat ovat vierailleet väitetyn tapauksen tapahtumapaikalla eivätkä he löytäneet mitään jälkiä kloorin tai muiden myrkkyjen käytöstä. Yksikään paikallinen asukas ei ole vahvistanut kemiallista hyökkäystä, Putin toteaa.

Presidentin mukaan Venäjä tuomitsee jyrkästi iskut Syyriaan. Hän toteaa Venäjän auttavan Syyrian laillista hallitusta terrorismin vastaisessa taistelussa.

– Nykyisellä Syyrian tilanteen eskalaatiolla on tuhoisa vaikutus koko kansainvälisten suhteiden järjestelmään, Putin toteaa.

Venäjän Yhdysvaltain-suurlähettiläs Anatoli Antonov totesi aiemmin lauantaina, että iskuilla tulee olemaan seurauksia.